Nye billeder af Huawei Mate 20 viser en meget lille “notch”

Kinesiske Huawei ligger i konstant krig med både Samsung og Apple om førstepladsen på smartphonemarkedet, og deres kommende våben ligner noget nær en virtuel a-bombe i smartphonekrigen. Telefonen hedder Mate 20 og dukker formentlig op til november – efter Apples lancering i september og lige i tide til julesalget. Og den nye topmodel har især ét karaktertræk, der skiller den ud fra mængden; den har en meget lille notch.

Renderinger lækket

Det er nye renderinger af den kommende topmodel, opsnappet af XDA Developers, der viser at Mate 20’s såkaldte “notch” er en hel del mindre end det, konkurrenterne kan byde på. Notchen blev introduceret på Apples iPhone X tilbage i september sidste år (og på Essential Phone et stykke tid før det), og er ikke just en anmelderfavorit. Ikke desto mindre er alle producenter af smartphones efterhånden hoppet på designet, og efterfølgende er Android blevet opdateret til at understøtte designelementet. Der er dog også rygter om, at man i fremtiden vil slippe helt af med den lille udskæring i skærmen, og gemme kameraet under glasset. Men indtil videre er Mate 20 altså det tætteste, vi er kommet på det.

Gode specifikationer

Udover den minimale udskæring vil den kommende topmodel også blive udrustet med Huaweis kommende ekstreme processor, Kirin 980 og et 6.3″ OLED display, 6GB RAM og 128GB hukommelse. Der er tre kameraer på bagsiden, dog i et lidt alternativt setup hvor de er placeret i en firkant i stedet for under hinanden. Derudover et 4200 mAh batteri.

Alt i alt en solid smartphone, Huawei ser ud til at have strikket sammen. Krigen fortsætter ufortrødent.

Se flere billeder i galleriet herunder.

Nye billeder af Huawei Mate 20 viser en meget lille “notch”