Huawei Mate 20 lanceres den 16. oktober

Huawei har haft nogle travle dage i Berlin. Efter at have annonceret sit nye Kirin 980-chipsæt og Honor Magic 2 under IFA-messen, har selskabet nu meldt ud, at flagskibet Huawei Mate 20 bliver lanceret ved et event i London den 16. oktober. Her er Huaweis tweet:

#ExperienceSmarter with the #Kirin980. Reach a #HigherIntelligence with the #HuaweiMate20 Series. Mark your calendars NOW… 16.10.18. pic.twitter.com/9KhTMj0BXH

— Huawei Mobile (@HuaweiMobile) August 31, 2018

Brutal processor

Selv om den først lanceres i oktober, er de første detaljer allerede begyndt at dryppe. Mate 20 bliver den første mobil med det splinternye Kirin 980-chipsæt, der sætter helt nye standarder for mobile processorer. For det første er den baseret på 7nm-teknologi, hvilket betyder at den kan rumme endnu flere muskler end 10nm-processorerne fra Qualcomm og Samsung. Det er også den første smartphone-chip der udnytter ARM’s Cortex-A76-kerner, der siges at kunne levere kræfter i laptop-klassen. Kirin 980 bruger ligeledes ARM’s nye Mali-G76 GPU til grafiske beregninger.

Det er med andre ord en voldsomt regnekraft, Mate 20 bliver udstyret med. Af andre blærede specs kan nævnes, at den får den første 1,4Gbps Cat. 21 LTE-modem, ligesom det bliver den første smartphone, der bruger 2133MHz LPDD€4-hukommelse, Huaweis fjerde-generation dual ISP (Image Signal Processor, red.) og en ny dual NPU (Neural Processing Unit, red.) der skulle give mere avancerede AI-funktioner.

Fire kameraer ialt

Yderligere rygter hævder at bæstet får 6,3-tommer skærm med en lille bitte notch, tre bagsidekameraer og blitz placeret i et kvadratisk layout. Optikken er sandsynligvis identisk med P20-kombinationen, nemlig 40 megapixel + 20 megapixel + 8 megapixel. Dertil, naturligvis, et frontvendt selfie-kamera.

Til at holde dette monster i live, vil Huawei udstyre Mate 20 med et 4.200 mAh-batteri.

Telefonen vil sandsynligvis være tilgængelig kort efter lanceringen. Sidste år lancerede Huawei Mate 10 på samme dato – og den var til salg allerede 28 oktober 2017.

iNPUT er naturligvis til stede under lanceringen i London den 16. oktober.

Huawei Mate 20 lanceres den 16. oktober